Predkladacia správa

Medzinárodná únia na ochranu nových odrôd rastlín (ďalej len „UPOV“) je medzivládna organizácia so sídlom v Ženeve, založená na základe Medzinárodného dohovoru na ochranu nových odrôd rastlín (ďalej len „dohovor“) na diplomatickej konferencii dňa 2. decembra 1961 v Paríži. Tento dohovor bol postupne revidovaný na diplomatických konferenciách 10. novembra 1972, 23. októbra 1978 a naposledy 19. marca 1991 v Ženeve. V súčasnosti má UPOV 65 členov a ďalších 17 štátov a 1 medzivládna organizácia (Africká organizácia duševného vlastníctva (OAPI)) iniciovali procedúry pristúpenia. Európske spoločenstvo pristúpilo k tomuto dohovoru rozhodnutím Rady z 30. mája 2005 (2005/523/ES). Česká a Slovenská Federatívna Republika pristúpila k dohovoru z roku 1978 uložením ratifikačnej listiny u generálneho tajomníka UPOV 4. novembra 1991. Pre Českú a Slovenskú Federatívnu Republiku dohovor nadobudol platnosť 4. decembra 1991. Pre Slovenskú republiku dohovor z roku 1978 nadobudol platnosť 1. januára 1993.  
  
Dňa 20. septembra 1994 vláda SR prijala uznesenie č. 989, v ktorom súhlasila s pristúpením Slovenskej republiky k dohovoru z roku 1991. Keďže tento postup prístupu SR k dohovoru nezodpovedá Zásadám vlády pre oblasť medzinárodných zmlúv, Ministerstvo pôdohospodárstva Slovenskej republiky (ďalej len „MP SR“) podáva podnet na prístupový proces v zmysle platných zásad. Novela zákona č. 132/1989 Zb. o ochrane práv k novým odrodám rastlín a plemenám zvierat bola uverejnená v Zbierke zákonov SR pod č. 22/1996 Z. z.. Právna úprava novelizovaného zákona č. 132/1989 Zb. je i v súlade s nariadením Rady (ES) č. 2100/94 o právach spoločenstva k odrodám rastlín. K zákonu č. 132/1989 Zb. v znení neskorších predpisov boli vydané vyhlášky MP SR č. 345/1997 Z. z. a 346/1997 Z. z.. Nadväzujúcou legislatívou je zákon č. 597/2006 Z. z. o pôsobnosti  orgánov  štátnej správy v oblasti registrácie odrôd pestovaných rastlín a uvádzaní množiteľského materiálu pestovaných rastlín na trh.   
  
Aplikácia systému právnej ochrany odrôd v zmysle dohovoru umožnila okrem iného aj pozitívne zmeny v medzinárodnom hodnotení a činnosti slovenských šľachtiteľov, ktorých duševné vlastníctvo vo forme novo vyšľachtenej odrody je chránené medzinárodne akceptovaným sui generis systémom. Dohovor z roku 1991 sa vzťahuje na ochranu práv šľachtiteľov všetkých rastlinných druhov (dohovor z roku 1978 sa týka len vymenovaných rastlinných druhov), sú v ňom zavedené nové inštitúty a pojmy a chráni aj výrobky z právne chránených odrôd.  
  
Dohovor z roku 1991 má charakter medzinárodnej zmluvy podľa článku 7 odsek 4 Ústavy SR a na jeho platnosť pre SR je preto podľa článku 86 písm. d) Ústavy SR potrebný súhlas Národnej rady Slovenskej republiky. Následne prezident SR podpíše listinu o prístupe SR k dohovoru. Depozitárom dohovoru je generálny tajomník UPOV a dohovor nadobudne platnosť jeden mesiac po uložení listiny o prístupe. Podľa článku 36 dohovoru každý štát pri uložení listiny o prístupe oznámi depozitárovi svoje právne predpisy, ktoré upravujú práva šľachtiteľa a zoznam rodov a druhov rastlín, na ktoré sa k dátumu, od ktorého sa štát stáva viazaný týmto dohovorom, budú uplatňovať ustanovenia tohto dohovoru. Oznámenie podľa článku 36 tvorí prílohu č. 2.   
  
MP SR koordinuje spoluprácu v rámci UPOV. Činnosť UPOV je zabezpečovaná v rámci štátneho rozpočtu kapitoly Ústredného kontrolného a skúšobného ústavu poľnohospodárskeho, ktorý je národným kontaktom pre dohovor.  
  
Predložený dokument nezakladá nároky na štátny rozpočet, rozpočty obcí a vyšších územných celkov a nemá vplyv na životné prostredie, na zamestnanosť ani na podnikateľské prostredie. Medzinárodný dohovor na ochranu nových odrôd rastlín nemá prednosť pred zákonmi SR.  
  
V záujme aktívneho pokračovania v členstve v UPOV navrhujeme, aby SR schválila pristúpenie k Medzinárodnému dohovoru na ochranu nových odrôd rastlín z 19. marca 1991.